O delegaţie de înalţi responsabili turci a purtat discuţii joi la Bagdad pe probleme de securitate şi energie, înaintea unei vizite planificate a preşedintelui turc, Recep Tayyip Erdogan, a anunţat ministrul de externe irakian, Fuad Hussein, scrie AFP, citat de AGERPRES.
Ministrul turc de externe, Hakan Fidan, şi ministrul apărării, Yasar Guler, precum şi şeful serviciilor turce de informaţii, Ibrahim Kalin, au participat la aceasta reuniune cu omologii lor la Bagdad.
"Am vorbit despre un număr mare de probleme bilaterale şi regionale şi despre apropiata vizită" a preşedintelui Erdogan în Irak, a spus Hussein pe reţeaua socială X, fără a oferi o dată.
"Am subliniat necesitatea de a consolida cooperarea în domeniile securităţii, comerţului, energiei, apei, educaţiei şi tot ceea ce este în interesul ţărilor noastre", a adăugat el.
Într-un comunicat, Ministerul turc de Externe a salutat "decizia luată de Consiliul Naţional de Securitate irakian de a clasifica PKK (Partidul Muncitorilor din Kurdistan) drept organizaţie interzisă în Irak".
Tensiunile dintre Irak şi Turcia
Relaţiile dintre Irak şi Turcia au fost tensionate în ultimii ani, în special din cauza campaniilor militare turce în nordul Irakului.
Armata turcă desfăşoară regulat acolo operaţiuni terestre şi aeriene împotriva PKK, clasificată drept organizaţie "teroristă" de către Ankara.
Turcia, care ameninţă că îşi va extinde operaţiunile în zonă în vară, a instalat câteva zeci de baze militare în regiunea autonomă Kurdistanul irakian pentru a lupta împotriva PKK, care are tabere în această regiune.